पाएं अपने शहर की ताज़ा ख़बरें और फ्री ई-पेपरडाउनलोड करें
राज्य सरकार के निर्देश पर जिले भर में आज से 18 से अधिक उम्र वालों को टीका लगाने की शुरुआत हो रही है, पर वैक्सीन का लाभ सिर्फ अंत्योदय परिवार के लोगों को दिया जाएगा। बाकी वर्ग के युवाओं के लिए अभी सरकार ने किसी भी तरह के निर्देश जिले में नहीं भेजे हैं। सिर्फ अंत्योदय परिवारों को टीका लगाने के इस अभियान को जिला प्रशासन द्वारा तीसरे चरण का अभियान बताया जा रहा है। कलेक्टर ने इस संबंध में मोबाइल एप्लीकेशन से सभी जनपद सीईओ, बीएमओ, फूड इंस्पेक्टर की बैठक ली।
कलेक्टर महादेव कावरे ने बताया कि रविवार 2 मई से 18 वर्ष से अधिक उम्र वालो को कोविड-19 टीकाकरण प्रारंभ होगा। राज्य शासन के निर्देशानुसार जिले में सबसे पहले अति निर्धन वर्ग के अंत्योदय कार्डधारियो को टीका लगाया जाएगा और प्राथमिक के अनुसार फिर सभी का टीकाकरण किया जाना है । जिले को 18 वर्ष से अधिक आयु के लोगों के टीकाकरण के लिए प्रति विकासखंड 800 के देय से कुल 6400 टीके के डोज प्राप्त हुए है।सभी ब्लॉकों में एक-एक केन्द्र - तृतीय चरण के वैक्सीनेशन के लिए सभी विकासखंडों में एक-एक स्थान का चयन किया गया है।
तय सेंटर में ही टीका लगवाने जाए युवा
कलेक्टर कावरे ने बताया कि पुराने टीका केंद्र जहां 45 वर्ष से अधिक उम्र वालो को टीका लगाया जा रहा है। वहां 18 वर्ष से अधिक वाले अंत्योदय परिवार के युवाओं को टीका नहीं लगाया जाएगा। इनके लिए अलग स्थान तय किए गए हैं। राशनकार्ड साथ लेकर जाना होगा। अंत्योदयकार्ड धारी हितग्राहियों को अपने साथ राशन कार्ड, आईडी प्रूफ सहित अन्य डॉक्यूमेंट लाना होगा एवं केंद्र में उनके राशनकार्ड के भौतिक सत्यापन के बाद ही उन्हें प्रवेश दिया जाएगा। टीकाकरण केन्द्र में सुरक्षा को देखते हुए और लोगों कोरोना मापदंड का पालन करें ।
सरकार के निर्णय से युवाओं में नाराजगी
सरकार के इस निर्णय को लेकर अन्य वर्ग के युवाओं में नाराजगी देखी जा रही है। लोग लॉकडाउन में घर पर बैठे हैं और साेशल मीडिया के जरिए सरकार के इस निर्णय का विरोध कर रहे हैं। लोगों का कहना है कि क्या सरकार सिर्फ अंत्योदय परिवार के वोट से बनी है या फिर वोट मांगते वक्त नेता सिर्फ अंत्योदय परिवार के घर जाएंगे। सरकार पर भेदभाव के आरोप लगाते हुए कई तरह के पोस्ट सोशल मीडिया पर वायरल हो रहे हैं।
व्यापार संघ ने कलेक्टर को सौंपा ज्ञापन
शहर के व्यापारी संघ ने कलेक्टर को ज्ञापन सौंपा है। व्यापार संघ के अध्यक्ष दिलीप कुमार जैन ने कहा कि महामारी से बचाव में आरक्षण की व्यवस्था का हम विरोध करते हैं। सरकार के इस निर्णय से व्यापारी संघ असंतुष्ट है। चूंकि व्यापारी व्यापार के लिए सभी वर्ग के लोगों से मिलते हैं और संक्रमण का खतरा हर वक्त बना रहता है। इस कोरोना लहर में हर वर्ग का परिवार सहमा हुआ है। इसलिए टीकाकरण में ऐसी कोई व्यवस्था लागू ना की जाए जिससे एक वर्ग टीके के लाभ से वंचित रह जाए। ज्ञापन देते वक्त सामाजिक कार्यक्रम सत्येन्द्र पाठक भी मौजूद थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn